SEAFCO-PYLON หุ้นเสาเข็ม..ตอกแน่น.!?
หุ้นบริษัท ซีฟโก้ จำกัด (มหาชน) หรือ SEAFCO และบริษัท ไพลอน จำกัด (มหาชน) หรือ PYLON เป็นสองหุ้นเสาเข็มตอกที่ตอกซะจนฐานแน่นปึ้ก ส่งผลให้งบไตรมาส 3/61 ที่เพิ่งประกาศออกมาตัวเลขโตแบบทะลุทะลวง
19 พ.ย. 2561

สำนักข่าวรัชดา
 
หุ้นบริษัท ซีฟโก้ จำกัด (มหาชน) หรือ SEAFCO และบริษัท ไพลอน จำกัด (มหาชน) หรือ PYLON เป็นสองหุ้นเสาเข็มตอกที่ตอกซะจนฐานแน่นปึ้ก ส่งผลให้งบไตรมาส 3/61 ที่เพิ่งประกาศออกมาตัวเลขโตแบบทะลุทะลวง
นักลงทุนที่มีหุ้นสองตัวนี้อยู่ในพอร์ตคงยิ้มแก้มปริไปตาม ๆ กัน
โดย SEAFCO ฟาดกำไรงวดไตรมาส 3/61 สูงถึง 105.39 ล้านบาท เพิ่มขึ้น 133.57% จากช่วงเดียวกันของปีก่อนที่มีกำไรแค่ 45.12 ล้านบาท โดยมีรายได้จากการรับจ้าง 810.07 ล้านบาท เพิ่มขึ้น 104.03% จากช่วงเดียวกันของปีก่อนที่ 397.03 ล้านบาท
ส่วนต้นทุนแม้จะเพิ่มขึ้น เป็นไปตามจำนวนงานที่เพิ่มขึ้นเช่นกัน โดยมีต้นทุนจากการรับจ้าง 641.64 ล้านบาท เพิ่มขึ้น 93.76% และมีค่าใช้จ่ายในการบริหารต้นทุนทางการเงิน 47.06 ล้านบาท เพิ่มขึ้น 50.25%
ขณะที่อัตรากำไรขั้นต้นเพิ่มขึ้นจากระดับ 16.59% มาอยู่ที่ระดับ 20.79% หรือเพิ่มขึ้น 25.31% 
ส่งผลให้งวด 9 เดือน มีกำไร 251.20 ล้านบาท จากรายได้ 1,915.31 ล้านบาท เพิ่มขึ้น 74.51% จากช่วงเดียวของปีก่อนที่มีกำไร 143.94 ล้านบาท โดยมีอัตรากำไรขั้นต้นอยู่ที่ระดับ 21.41% เพิ่มขึ้น 26.08% จากช่วงเดียวกันของปีก่อนที่ 16.98%
ฟาก PYLON ก็ไม่น้อยหน้า ฟาดกำไรงวดไตรมาส 3/61 สูงถึง 55.11 ล้านบาท เพิ่มขึ้น 1,062.84% จากช่วงเดียวกันของปีก่อนที่มีกำไรแค่ 4.74 ล้านบาท โดยมีรายได้จากการให้บริการ 417.28 ล้านบาท เพิ่มขึ้นจากปีก่อน 309.88 ล้านบาท หรือเพิ่มขึ้น 288.53%
และมีต้นทุนจากการให้บริการ 332.70 ล้านบาท จากปีก่อนอยู่ที่ 90.02 ล้านบาท ส่วนค่าใช้จ่ายเพิ่มขึ้นจากช่วงเดียวกันของปีก่อน 1.17 ล้านบาท แบ่งเป็นค่าใช้จ่ายในการขายและการบริหารเพิ่มขึ้น 1.12 ล้านบาท และต้นทุนทางการเงินเพิ่มขึ้น 0.05 ล้านบาท
ขณะที่งวด 9 เดือน มีกำไรสูงถึง 157.48 ล้านบาท จากรายได้ 1,048.60 ล้านบาท เพิ่มขึ้น 104.92% จากช่วงเดียวของปีก่อนที่มีกำไรแค่ 76.85 ล้านบาท
สาเหตุหลักที่ทำให้สองหุ้นเสาเข็มตอกเติบโตโดดเด่น เป็นผลมาจากช่วงที่ผ่านมามีโครงการก่อสร้างของทั้งภาครัฐและเอกชนผุดขึ้นราวกับดอกเห็ด
ซึ่งไม่ว่าจะมีโครงการก่อสร้างอะไรก็ตาม จะเป็นสร้างบ้าน สร้างคอนโดฯ หรือสร้างรถไฟฟ้า ก็ต้องมีการตอกเสาเข็มทั้งนั้น ดังนั้น ไม่ว่าใครจะเป็นผู้ชนะการประมูลโครงการ สองเจ้านี้ก็ได้รับประโยชน์
กลายเป็นเสือนอนกินอิ่มพุงกางไป..!?
ขณะที่กลยุทธ์ธุรกิจจะไม่เน้นลงทุนเยอะ โดยเฉพาะคนงาน เพื่อเซฟต้นทุนช่วงที่ไม่มีงาน
ที่สำคัญเป็นธุรกิจที่ไม่ต้องแข่งขันกันเอง แต่เป็นการแข่งกับตัวเองมากกว่า เพราะมีดีมานด์อยู่มาก
เรียกว่า ตอนนี้รับทำกันไม่หวาดไม่ไหวเลยทีเดียว
แว่ว ๆ มาว่า SEAFCO ถึงขนาดต้องเลือกรับงาน โดยจะรับทีละงาน ไม่รับงานพร้อมกัน เพื่อบริหารต้นทุนและใช้เครื่องจักรให้เต็มประสิทธิภาพ
ส่วน PYLON ก็ต้องลงทุนเครื่องจักรเพิ่ม เพราะไม่เพียงพอที่จะรองรับงานที่มีอยู่ในมือ
แหม… เป็นธุรกิจที่น่าอิจฉาจริง ๆ..!!
เห็นอย่างนี้แล้ว แอบหวังลึก ๆว่า งบไตรมาส 4/61 คงออกมาสวยไม่แพ้ไตรมาส 3/61 เหมือนกันนะ
…อิ อิ อิ…